en en nl en de da nn da da da da da da da da da da da da nb da en da da da da da da da da da da da da da da da da en da en da da da da da en da en da da da da da da da da en da en da da da da da da da en da da da da da da da en en da da da da nb da da da da da da da da da da da da da da en da da nb en da da nb da da it da da da en sv da da sv nl da da pl da cs fi da en da da da da da da en
en blog om sund og slank livsstil
KAN DU GEMME FRISKPRESSET JUICE?
Jep, det kan du godt. Ikke så længe dog, men et par dage går an. Fx i forbindelse med en juicekur er det ret praktisk, at man ikke behøver at lave juice 5-6 gange om dagen, men kan lave til hele dagen på én gang og slippe for en masse oprydning og opvask. Der er flest vitaminer og andre gode sager i juicen, hvis den drikkes med det samme, men opbevares den korrekt, så går det helt fint at lave mere end ét glas. Jeg faldt over denne artikel med følgende gode råd:
Opbevar juicen i en lufttæt beholder
Opbevar helst juicen i glas eller næstbedst rustfrit stål. Plastikflasker kan afgive kemikalier til indholdet.
Sæt juicen til opbevaring hurtigst muligt efter den er presset
Fyld flasken helt op, så iltpåvirkningen mindskes inde i flasken
Tilsæt et stykke citrusfrugt såsom lime eller citron, som vil hjælpe til at bevare vitaminerne. Lidt ligesom når man presser lidt citron over en avocado for at undgå den bliver brun.
Opbevar altid juicen mørkt og koldt (køleskab)
Når disse ting overholdes, så kan frisk juice holde sig 24-48 timer i køleskab, og allerhøjst 72 timer.
Har i øvrigt haft  lyst til at gå på juicekur igen på det seneste, for det var en ret god oplevelse, og lækkert at blive renset igennem 🙂
2 Comments CATEGORIES: Madtips og opskrifter TAGGED: juice, juicekur
DETOX JUICEKUR | SAMLET OPLEVELSE OG RESULTAT
Så fik jeg gennemført en 3-dages juicekur, noget som jeg ikke troede jeg kunne gennemføre, og som jeg troede ville blive ulideligt hårdt. Så jeg er både lidt stolt og lidt overrasket. 3 kg. er røget, hvilket er ca. dobbelt så meget, som jeg havde regnet med. Læs her min helt ærlige beretning om kuren fra Unplugged Juice. På billedet ser I mit første måltid efter kuren, en skøn cæsarsalat nydt i solen 🙂
Er overrasket over hvor nemt det har været, men jeg har så heller ikke haft nogen planer overhovedet og har næsten ikke set nogen mennesker, og det gør det mere overkommeligt tænker jeg. Jeg lagde det helt bevidst i min ferie, så jeg ikke skulle på arbejde, og det viste sig at være meget klogt, for jeg fik det ret dårligt den første dag og havde bare lyst til at ligge i sengen hele dagen (også fordi jeg havde meget ondt i ryggen, hvilket dog ikke havde noget med juicekuren at gøre). Som I kan læse om dag 1, så fik jeg voldsom kvalme, hvilket jeg er usikker på, om det skyldtes, at jeg tog smertestillende piller på juicemave, men tror det er rimelig normalt, at man har det skidt i større eller mindre grad den første dag med hovedpine og træthed. Men som jeg kan læse mig til rundt omkring, så er det ret individuelt, hvordan man har det under kuren. Dag 2 var jeg stadig meget træt og havde lidt hovedpine, men ellers fint. Dag 3 havde jeg det helt normalt og var dejlig frisk, havde dog svært ved at falde i søvn om aftenen, hvilket jo også kan skyldes andre ting, ryggen fx.
Ting, der overraskede mig (både gode og dårlige):
Hvor lidt jeg mærkede sult! Det var nærmest kun den første aften, jeg mærkede lidt, ellers var det overhovedet ikke et issue.
Ingen cravings. Var sikker på jeg ville drømme om alt muligt mad, både sundt og usundt, men det var slet ikke tilfældet. Det var som om min hjerne og krop bare havde indstillet sig på, at det er det her, der skal ske i tre dage, og der er ikke andre muligheder. Det er da egentlig lidt fascinerende, især taget i betragtning hvor meget jeg går og har lyst til alt muligt på normale dage 🙂
Hvor nemt det var at undvære cola. Jeg drikker meget cola zero hver eneste dag, og jeg var sikker på, at det ville blive det allersværeste at undvære. Det var det overhovedet ikke! Og det overrasker mig helt vildt, men det må igen være fordi, at jeg var så indstillet på, at dette skulle gennemføres. Og så er det dejligt at få bekræftet, at jeg ikke er afhængig af det, men bare elsker og nyder det rigtig meget. Vil dog prøve at skære lidt ned nu 🙂
At jeg tabte hele 3 kg! Vejede 66 kg den første morgen, og vejede 63 kg i går morges, som var morgenen efter den sidste dag (jeg er 1.72 cm høj). Jeg ved selvfølgelig godt, at en del af det er væske, og at det meste vil ryge på igen, når jeg begynder at spise normalt, men jeg tror alligevel godt, at det er muligt at holde måske halvdelen af det, hvis jeg passer på, for det er jo ikke væske det hele. I dag var der røget et halvt kilo på efter en dag med mad, omend jeg ikke spiste så meget. Jeg opdagede desuden også, at den smule appelsinhud jeg har på baller og lår ser ud til at være svundet ret meget ind.
At jeg blev så træt af juice. Jeg elsker juice, og juicer ofte selv herhjemme med både frugt og grøntsager, men puha hvor blev jeg bare træt af juice, og lige nu kan jeg ikke forestille mig at drikke det igen, men mon ikke det kommer lige så stille. Det ærgrer mig, hvis jeg skal få et anstrengt forhold til juice fremover, så håber det bare er forbigående. Jeg er bare så dårlig til at tvinge mig selv til at spise/drikke det samme, hvis jeg ikke har lyst, og det er man jo ligesom nødt til på sådan en kur.
At jeg ikke kunne drikke al juicen. Jeg troede egentlig, jeg ville være så sulten, at alt grådigt ville ryge ned, men jeg kunne sjældent drikke en hel juice.
Hvor rart det var ikke at skulle tænke på mad hele tiden. Jeg bruger normalt meget tid på at tænke på, hvad jeg skal spise næste gang, hvad jeg skal købe ind, og hvad jeg har lyst til af alt muligt, men når man er på juicekur skal man ikke tænke på alt det, og det var på en måde rart (og billigt). Men det er nu også rigtig rart at være færdig og kunne begynde at tænke på mad og nyde mad igen, for det elsker jeg jo også 🙂
Er det pengene værd?
Jeg har virkelig været glad for at gennemføre kuren, både fordi det har løsnet et par irriterende kilo, men også fordi det er en virkelig god følelse at få renset kroppen helt igennem og starte på en frisk. Og lige at få testet min viljestyrke, hehe. Denne 3-dages juicekur, som jeg har testet, koster 1395 kr, hvilket er rigtig mange penge, men så skal man heller ikke tænke på noget som helst de tre dage, og man skal ikke købe andet ind. Jeg er SÅ glad for, at jeg ikke var tvunget til at skulle ud og købe bjerge af frugt og grøntsager ind og stå 5-6 gange om dagen og juice og vaske op. Jeg skulle ikke tænke på andet end at holde kuren og slappe af, og det sætter jeg stor pris på, og det var også en del af at jeg kunne overholde den. Hvis man juicer selv, kan man selvfølgelig variere mere, men det gjorde jeg egentlig også ved at blande nogle af juicerne og tilsætte citron i mange af dem (kunne også være ingefær, mynte osv.). Så hvis man har pengene til det, så er det altså rigtig nemt, og det hjælper med at holde kuren, at man ikke har alt bøvlet selv. Men man kan også sagtens juice selv, hvis man har overskuddet og lidt stærkere ryg rad 😉
I må endelig stille spørgsmål i kommentarfeltet, så skal jeg prøve at svare på bedste vis. Jeg vil også meget gerne høre, hvis I selv har været på juicekur eller overvejer at gøre det!
Find mine beretninger fra juicekuren Dag 1, Dag 2 og Dag 3 her.
Juicekuren er sponsoreret af Unplugged Juice, men ordene er helt mine egne
Leave a Comment CATEGORIES: Kost TAGGED: detox, juice, juicekur
JUICEKUR | DAG 3
Så er tredje og sidste dag ved at være overstået på juicekuren fra Unplugged Juice, og der er kun et par flasker tilbage i køleskabet. Vægten i morges viste minus 2,5 kg, skønt! Jeg ved selvfølgelig godt, at det meste er væske, og at der vil ryge noget på igen, når jeg begynder at spise. Men hvis jeg passer på, burde det være muligt at undgå at det hele ryger på igen.
Dagen er gået godt, vågnede igen kl. 8, og har ikke været træt eller manglet energi i dag. Har også forkælet mig selv med en halv times massage, det trængte både ryggen til, men har også læst at det fremmer udrensningen. Og så har jeg brugt noget af min første feriedag på at slikke sol! Fantastisk at vejret endelig artede sig, lige når jeg har fået ferie 🙂
Min tunge er hvid i dag, og det er et tegn på udrensning. Ikke så lækkert, men helt normalt. Føles så godt at få kroppen “skyllet” igennem. Jeg har stadig ikke haft problemer med sult og cravings, men ville da lyve hvis jeg sagde, at jeg ikke glæder mig til frokost inde i byen med et par veninder i morgen 🙂 Vil dog tage det stille og roligt og holde mig til salat og frugt og måske en smule kylling. Maven skal nok lige vendes til at få mad igen.
Vender tilbage i morgen med en afsluttende status!
Juicekuren er sponsoreret af Unplugged Juice, men meningerne er fuldstændig mine egne
Leave a Comment CATEGORIES: Kost TAGGED: detox, juice, juicekur
JUICEKUR | DAG 2
Dagen i dag er gået meget bedre, og jeg slap for kvalme men ikke træthed. Der er også røget 1,5 kg på vægten 🙂
Lad os starte hvor jeg slap i går aftes. Jeg var urolig for om jeg kunne falde i søvn, fordi jeg havde småslumret næsten hele dagen. Jeg sad og så noget i fjernsynet, men kunne slet ikke samle mig om det, så jeg gik i seng ca. 21.30, hvor jeg lige lå og skrev lidt sms’er osv. Efter jeg slukkede lyset ca. kvart over ti kan jeg ikke huske mere, vågnede kun lige en enkelt gang i nat til en tissetur, men har ellers sovet som en sten til kl. 8 i morges, da jeg vågnede af mig selv. Det er længe siden, jeg er faldet i søvn med det samme, og pga. ryggen har jeg også sovet virkelig dårligt de seneste nætter, så det var skønt med en god nats søvn.
Udover at være sløv og træt (slet ikke så meget som i går) har jeg haft det fint i dag, og jeg har ikke følt sult, og har heller ikke haft kvalme (gudskelov, det er noget af det værste jeg ved). Jeg var lidt bekymret for juicerne i dag dog, for de smagte mig jo virkelig ikke i går. Jeg kan godt have tendens til ikke at kunne slippe den oplevelse jeg har haft med mad, mens jeg har haft kvalme, så derfor var jeg nødt til at tænke lidt kreativt i dag. Jeg besluttede at blande juice nr. 2 og 3 sammen, og drikke den af to omgange. 3’eren er meget syrlig med grape og appelsin, og den gjorde den med rødbede lidt mere frisk, og det fungerede fint. Håber ikke det forstyrrer noget i kuren, da juicerne sikkert hver især har en eller anden funktion. Men hellere få dem ned tænker jeg. Juice nr. 4 havde jeg meget svært ved i går, da det lige var da kvalmen var på sit højeste. Den er meget sød og mild, så jeg pressede lidt citronsaft i, for at gøre den mere frisk og syrlig, og det fungerede også rigtig godt. Jeg smuttede straks i nærmeste supermarked for at købe flere citroner, og juice 5 her til aften har også fået et skud. Det gør virkelig et eller andet for mig i forhold til mine smagsløg, så det har jeg tænkt at gøre i morgen også. Citronsaft skulle jo have en udrensende effekt har jeg læst, så det kan da kun være godt med et skud af det 🙂
Ved fire-tiden var alt hvad jeg havde lyst til en lur, også fordi min ryg virkelig havde brug for at ligge ned og slappe af. Sengen er det eneste sted, hvor jeg kan være nogenlunde smerteløs. Har jo heller ikke taget smertestillende i dag, fordi jeg tror det går meget dårligt sammen med ingen mad i maven og detox, og muligvis har fremmet kvalmen i går. Jeg faldt i dyb søvn nærmest med det samme, og måtte kæmpe for at vågne op kl. 18, så der også er en chance for, at jeg kan sove i aften.
Jeg er virkelig overrasket over, at jeg ikke føler den store sult, kun en smule om aftenen. Og jeg kan ikke engang drikke det hele af juicerne. Det er heller ikke svært for mig at holde mig fra mad, slik, cola osv. Jeg prøver dog også at undgå at se fx madprogrammer og tale for meget om mad, med andre ord at holde det væk fra min bevidsthed. Men det kræver faktisk ikke det store. Det er som om jeg bare er indstillet på, at det er det her, der skal ske i tre dage, og det er sådan det er. På en måde er det også rart ikke at skulle tænke på mad, købe ind osv., det er dejlig nemt. Det vil man jo selvfølgelig skulle, hvis man vælger at juice selv, men jeg er virkelig glad for at kunne slippe for det med denne færdige kur.
En dag tilbage! 🙂
Læs også om juicekurens dag 1 her og mine indledende tanker her.
Juicekuren er sponsoreret af Unplugged Juice
Leave a Comment CATEGORIES: Kost TAGGED: detox, juice, juicekur
JUICEKUR | DAG 1
Det startede rigtig godt. Den første lille juice, som består af ren aloe vera, gled fint ned, og også de to næste. Jeg blev liggende i sengen ret længe, da jeg har sovet utrolig dårligt i nat pga. ryggen. Ved halv et-tiden havde jeg været i bad og følte mig fint tilpas, og trængte også til at bevæge mig lidt. Jeg kan ikke så meget med ryggen, men besluttede at tage metroen ind til Magasin i stille og roligt tempo og bytte en ting. På vej i metroen mærkede jeg lidt kvalme, så jeg ordnede hurtigt, hvad jeg skulle i Magasin. Havde tænkt lige at stå af ved Frederiksberg-centret på vejen tilbage, da jeg også havde et ærinde der, men i metroen fik jeg det simpelthen så dårligt med kvalme og hedetur (og var faktisk et øjeblik bange for at skulle kaste op), og jeg var nødt til at tage direkte hjem. Samtidig blev jeg megatræt. Ved ikke rigtigt om kvalmen skyldtes, at jeg tog smertestillende piller på en mave kun med juice i, eller om det er en generel “bivirkning” (synes jeg har læst man godt kan få kvalme). Men jeg gik direkte i seng, da jeg kom hjem, og har ligget der indtil for en halv time siden, hvor jeg har småsovet ind imellem. Har nærmest været for træt til at læse, men fik da kæmpet mig igennem et ALT for Damerne 🙂 Jeg har virkelig svært ved at få resten af dagens juicer ned, måtte levne lidt af nummer 4, og det går langsomt fremad med nummer 5. Spiste to mandler, da jeg stod op her for lidt siden, fordi jeg havde brug for noget til at modvirke kvalmen, og det hjalp faktisk lidt. Mangler stadig også den sidste juice, som skal drikkes to timer inden jeg går i seng… Håber virkelig det bliver bedre i morgen, og at min “juice-lede” skyldes kvalmen i dag. Ellers bliver det meget strengt at skulle igennem de næste to dage.
Det positive er. at jeg slet ikke har kæmpet det store med sult. Synes egentlig juicerne mætter rimelig godt, og der er ikke så længe imellem, at man skal have en ny. Jeg har heldigvis heller ikke haft de store fantasier om mad. Min største frygt, at skulle undvære cola zero, er gået overraskende godt, det har slet ikke været svært. Måske fordi jeg har så meget væske, jeg skal kæmpe mig igennem. Er spændt på hvordan afsavnet bliver de næste dage.
Det er hårdere på en anden måde, end jeg havde troet. Jeg troede, det ville blive hårdt pga. sult og afsavn, men det er hårdt pga. kvalme, træthed og “juice-lede” allerede (som nok hænger sammen med kvalmen, bestemt ikke juicernes kvalitet eller smag). Men selvom det er hårdt, er jeg stadig fuldt motiveret til at fortsætte, og jeg har en ret stærk tro på, at jeg nok skal klare det, selvom jeg aldrig havde troet, jeg kunne klare sådan noget. Men det er let at sige nu, hvor der er over to dage tilbage 😀
Jeg glæder mig mere til sprøde salater end burger bagefter, og det tager jeg som et godt tegn. En god motivation er også, at jeg i morges vejede det højeste, jeg har gjort, siden jeg tabte mig for nylig, så jeg håber virkelig, der ryger et par kilo disse dage. Selvom det nok er højt sat, for jeg render hverken på toilettet eller tisser mere end sædvanligt, men håber der tæres lidt på fedtdepoterne.
Jeg har i øvrigt valgt en kur, der består af både frugt og grønt. Man kan også vælge en på 100 % grøntsager, men dem ved jeg, at jeg under ingen omstændigheder ville kunne få ned, da jeg jo ikke ligefrem elsker grøntsager. Ville dog ønske jeg kunne, for der er jo en del flere kalorier (frugtsukker) i frugtjuice, og jeg tænker også, at den megen frugt er lidt hårdt for maven med al den syre. I kan se hvad mine juicer består af her.
Er spændt på hvordan aftenen kommer til at gå, og om jeg kan sove i nat, når jeg har slumret så meget i løbet af dagen. Jeg har læst, at mange af dem der er på kuren, sover som sten om natten, men de har nok heller ikke ligget det meste af dagen i sengen, hehe. Savner lidt nogle snacks af en art nu, kan jeg mærke 🙂
Kuren er sponsoreret af Unplugged Juice
2 Comments CATEGORIES: Kost TAGGED: detox, juice, juicekur
JUICE DETOX FRA I MORGEN!
Shiiiit, hvad har jeg dog kastet mig ud i! Som om det ikke var nok pine at gå med virkelig ondt i ryggen, så har jeg da også lige valgt at kaste mig ud i en 3-dages juice detox – og den starter i morgen! Har aldrig nogensinde gennemført sådan noget før, så jeg er meget spændt på, om jeg har rygrad til det 🙂
Jeg har længe gået og tænkt på, at jeg godt kunne tænke mig at prøve at rense ud, og samtidig kickstarte en sund livsstil igen. Siden jeg købte min juicer har jeg været ret interesseret i den effekt juice har på kroppen, og jeg har eksperimenteret med at proppe så mange grøntsager i som muligt uden at gå på kompromis med den gode smag. Det er jo vitaminer og mineraler lige ind i blodbanen nærmest!
Jeg har søgt en del på nettet omkring juicekur og detox og faldt over australieren Joe Cross, som har lavet to dokumentarfilm om at reboote sin krop med juice. Han var selv overvægtig og syg, men helbredte sig selv fuldstændig (samt andre på sin vej), lagde masser af medicin på hylden, og tabte sig selvfølgelig også. Begge film ligger på Netflix, og de er virkelig gode og vildt motiverende, så se dem hvis I har muligheden! De hedder henholdsvis Fat, Sick & Nearly Dead og Fat, Sick & Nearly Dead 2. Han har også et omfattende website med masser af information og opskrifter. Det hedder Reboot with Joe, og er også vældig inspirerende.
I min søgen faldt jeg også over Unplugged Juice, som er en lille kæde af juicebarer, der har specialiseret sig i tilrettelagte juicekurer af helt friske juicer af frugt og grøntsager. Jeg tog fat i dem og spurgte, om jeg måtte teste deres 3-dages kur, og det var de heldigvis friske på. Det er ret smart, for nu er der nogen, der regner med mig, og det burde give lidt mere rygrad 🙂
Så nu er der ingen vej tilbage. Juicerne er i køleskabet, og jeg starter i morgen tidlig! Jeg skal drikke 5 x 0,5 liter juice om dagen samt et aloe vera shot om morgenen – og intet andet (udover vand selvfølgelig). Jeg skriver hver dag herinde, hvordan det er gået, og lidt mere om hvad juicerne består af. Håber I synes det er sjovt at følge med i!
Wish me luck! 😀
7 Comments CATEGORIES: Kost TAGGED: detox, juice, juicekur
DRIK DINE GRØNTSAGER – LÆKKER JUICE MED BROCCOLI OG SPINAT
Jeg synes det er sjovt at eksperimentere med at få grøntsager sneget med, når jeg juicer, så juicen bliver fyldt med gode vitaminer. Se bl.a. denne med rødbede. Jeg er nemlig ikke så god til altid at få spist så mange grøntsager, så det er en god måde at få lidt ind på. Juicen må dog helst ikke smage alt for meget af grøntsagerne, hehe, så kunsten er at få dem camoufleret lidt 🙂 Denne juice er ikke så køn, men den smagte super, og den er endda propfyldt med grøntsager. Broccolien smager lidt stærkt, men det klares med ingefær, som jo i forvejen er stærkt, og derfor absorberer skarpheden fra broccolien, hvis man kan sige det.
Til et stort glas som dette skal du ca. bruge:
3 buketter broccoli (altså ca. 1/3 broccoli)
1 stor håndfuld frisk spinat
4 små gulerødder eller 2 almindelige
Saft fra 1/4 citron
En lille klump ingefær
Har i øvrigt også fået en ny bog, som netop har fokus på at bruge grøntsager i juice. Den glæder jeg mig til at komme i gang med.
Leave a Comment CATEGORIES: Madtips og opskrifter TAGGED: frugt, grøntsager, juice
JUICE MED RØDBEDE, RABARBER OG INGEFÆR
Beklager den manglende aktivitet herinde, men jeg er simpelthen så demotiveret for tiden, fordi jeg ikke kan finde ud af at leve så sundt, som jeg gerne vil, og er røget ud af den gode rytme. Men weekenden har været nogenlunde, og håber jeg er ved at finde tilbage igen. Jeg laver tit friskpresset juice i weekenden, og denne gang havde jeg lyst til at lave noget med rødbede. Gider dog ikke rigtigt svineriet med rødbeder, så jeg købte en flaske rødbedejuice, som jeg så blandede sammen med den friskpressede juice. Rødbede smager rigtig godt sammen med andre ingredienser, men synes det bliver for “jordet” i smagen alene. Jeg havde lidt rabarber liggende, så der røg også en stængel med af det, elsker rabarber! Juicen blev supergod, så vil lige dele den med jer.
Til 2 små eller et stort glas:
1 dl. rødbedejuice fx fra Biotta (fås i store supermarkeder)
Frisk ingefær efter behov
Sød og sund 🙂
4 Comments CATEGORIES: Madtips og opskrifter TAGGED: juice
Som I kunne læse i et indlæg for nylig, var jeg i tvivl om, hvilken juicer jeg skulle gå efter. Jeg endte med at gå efter den almindelige fra Philips frem for slowjuiceren fra Wilfa, fordi den ikke fylder så meget og er hurtig og nem at gøre ren, og jeg er indtil videre rigtig glad for mit valg. Den er supernem at bruge, sviner ikke, og kan gøres ren på få minutter. Jeg har kun prøvet at lave juice i den et par gange nu, for det er primært i weekenden jeg har tid. I går lavede jeg denne superlækre variant, som bestod af gulerod, æble, frisk spinat, frisk mynte og ingefær. Den perfekte kombination af sødme og skarphed og masser af smag. Lavede lidt ekstra som nu står i køleskabet og venter på at blive nydt i aften 🙂
2 Comments CATEGORIES: Madtips og opskrifter TAGGED: juice
Her finder du sunde tips og nemme opskrifter, status på evig elevatorvægt, træning, og alt der hører til den sunde livsstil, som jeg arbejder hårdt på at holde, men som jeg har så svært ved.
STATUS #4 – STILSTAND
STATUS #3 – OVER HALVVEJS
STATUS #2 – TESTER MIN STYRKE
STATUS #1 PÅ SLANKEPROJEKT – STOLT!
VENINDE TABTE 13 KG PÅ 2 MÅNEDER – NY STRATEGI!
· THEME BY ECLAIR DESIGNS ·